cy en cy cy cy de de es fr es cy en de cy sv fr en fy pam ceb fr cy en cy en es en de cy cy cy en cy cy cy cy de en nl nah de cy en cy de es de fr cy it bn cy en cy cy en cy cy jbo cy en nl en en cy ku es de cy de fr fr pt cy nl es cy cy en de cy sv fr en fy pam ceb fr cy en de cy es ceb cy it cy cy cy cy cy cy cy cy cy cy cy cy cy cy en cy cy en su de cy cy af cy cy en cy en es
Eisteddfod yn cymryd camau breision i dorri ar ddefnydd o blastig un-tro | Eisteddfod Genedlaethol
Skip to main content Skip to secondary menu
Medal Syr Thomas Parry-Williams - er clod
Ymuno â thîm Eisteddfod 2021
Pentref Gwyddoniaeth a Thechnoleg
Shw'mae Su'mae: Dysgu Cymraeg
Mas ar y Maes
Eisteddfod yn cymryd camau breision i dorri ar ddefnydd o blastig un-tro
Yn ogystal â chynnal gŵyl drefol ac arbrofol yng Nghaerdydd eleni, bydd yr Eisteddfod Genedlaethol hefyd ar flaen y gad wrth dorri i lawr yn sylweddol ar eu defnydd o blastig ar y Maes eleni, er mwyn gwahardd plastig un-tro’n gyfan gwbl o Eisteddfod Sir Conwy 2019 ymlaen.
Cyhoeddir hyn yng nghyfarfod Cyngor yr Eisteddfod yn Aberystwyth ddydd Sadwrn, i gyd-fynd gyda’r ymgyrch #drastigarblastig dros y penwythynos.
Mae’r ŵyl, a gynhelir ym Mae Caerdydd o 3-11 Awst, wedi cysylltu gyda’u harlwywyr a stondinwyr i gyd er mwyn gwahardd gwellt plastig ar gyfer diodydd, ac mae’r trefnwyr hefyd yn gweithio gyda darparwyr y bariau, y Brodyr Stedman, ar brosiect uchelgeisiol sy’n gwahardd y defnydd o wydrau un-tro yn y bariau a chyflwyno gwydrau y gellir eu defnyddio drosodd a throsodd er budd yr amgylchedd.
Bydd yr ŵyl hefyd yn cynhyrchu cwpanau paned y gellir eu defnyddio eto ynghyd â photeli dŵr ar gyfer plant, mewn cynllun radical a fydd yn torri i lawr yn sylweddol ar y defnydd o blastig un-tro, ac mae’r Prif Weithredwr, Elfed Roberts, yn galw ar ymwelwyr i gefnogi’r prosiect ac i edrych ar eu defnydd hwythau o blastig wrth baratoi i ymweld â’r Eisteddfod eleni.
Meddai, “Mae’n deg dweud ein bod ni wedi bod ar flaen y gad ym maes ailgylchu am flynyddoedd lawer, ac wedi gweithio’n galed er mwy ailgylchu cymaint â phosibl o wastraff o bob math.  Er ein bod yn ddiolchgar iawn i’n hymwelwyr am ein helpu i ailgylchu cymaint dros y blynyddoedd, rydyn ni wedi cwestiynu pam fod cymaint o boteli a gwydrau plastig yn gorfod cael eu hailgylchu.
“Felly, ein bwriad wrth gyflwyno’r cynllun hwn yw mynd cam ymhellach a thorri i lawr ar y plastig un-tro sydd ar y Maes, a bydd hyn yn ein helpu ni i warchod yr amgylchedd.  Mae hwn yn fuddsoddiad sylweddol i ddarparwyr y bariau ac i ninnau, ond rydym yn teimlo’n gryf bod rhaid i ni fynd i’r afael â’r defnydd gormodol o blastig, a gobeithio y bydd gwyliau eraill Cymru’n dilyn yr un trywydd â ni yn y dyfodol.
“Mae cynaladwyedd yn bwysig iawn i ni ac i’n partneriaid, ac rydym yn ddiolchgar iawn i Dŵr Cymru am eu cefnogaeth unwaith eto eleni yn gosod gorsafoedd dŵr yfed rhad ac am ddim o amgylch y Maes.  Bydd hyn yn galluogi ymwelwyr i ail-lenwi’u poteli pwrpasol drosodd a throsodd yn ystod eu hymweliad â’r ŵyl.
“Wrth gwrs, bydd rhai pobl yn awyddus am lymaid gwahanol neu gryfach hyd yn oed, a thrwy’r bartneriaeth gyda’r darparwyr bariau, byddwn yn cyflwyno gwydrau y gellir eu defnyddio eto.  Bydd ymwelwyr yn talu £1 am y gwydr wrth archebu’u diod cyntaf, ac yna’n ei ddychwelyd i’r bar am wydr glân yn rhad ac am ddim am weddill y dydd.  Mae croeso i ymwelwyr gadw’u gwydr ar y diwedd.
“Byddwn hefyd yn cydweithio gyda darparwyr coffi a the sy’n rhan o’r Eisteddfod yn y Bae, er mwyn eu hannog i gael stoc o’n cwpanau paned ailddefnydd, yn y gobaith y gallwn dorri i lawr ar nifer y cwpanau sy’n cyrraedd y bin ail-gylchu hefyd.  Ac rydym eisoes wedi gwahardd gwellt plastig ac yn annog ein harlwywyr a’n stondinwyr i edrych ar wellt papur ar gyfer yr ŵyl eleni ac i’r dyfodol.
“Dyma flwyddyn gyntaf cynllun uchelgeisiol sy’n arwain at wahardd y defnydd o blastig un-tro yn gyfangwbl ar Faes yr Eisteddfod.  Rydym yn hollol ymroddedig i warchod yr amgylchedd, ac yn galw ar ein hymwelwyr i ymuno gyda ni er mwyn i ni wireddu’r cynllun hwn yn llwyddiannus.
“Rydym hefyd yn annog pobl i feddwl am eu defnydd o blastig drwy gydol y flwyddyn, gan ei fod yn hollbwysig ein bod ni i gyd yn torri i lawr ar ein defnydd o blastig un-tro er lles y byd.  Gallwn ni roi cynlluniau mewn lle a fydd yn helpu am wythnos, ond mae’n rhaid i bob un ohonom edrych yn ofalus ar yr hyn rydyn ni’n ei wneud drwy gydol y flwyddyn.
“A gobeithio y bydd y cynlluniau yma sy’n cael eu cyflwyno gennym ni eleni’n gwneud i bobl ail-feddwl cyn prynu potel blastig o ddŵr neu i gofio gafael yn y gwpan baned ail-ddefnydd cyn rhuthro allan o’r drws yn y bore.”
Mae’r Eisteddfod yn cefnogi prosiect yr AIF (Association of Independent Festivals) sy’n ymgyrchu er mwyn gwahardd plastig un-tro mewn gwyliau ar draws Prydain erbyn 2021.
Am ragor o wybodaeth am yr Eisteddfod ewch i www.eisteddfod.cymru.
Derbyniwch y newyddion diweddaraf
Dyluniwyd ac adeiladwyd gan Hoffi.com, gan ddefnyddio Drupal.